**«Fångad i en dröm»**, engelsk tittel: **«Haunted by a Dream»**, er en svensk popsang fra 1981 som er skrevet av Bengt Palmers og Björn Skifs. Sangen ble fremført av Björn Skifs og vant svenske Melodifestivalen 1981. Skifs hadde også vunnet Melodifestivalen tre år tidligere med «Det blir alltid värre framåt natten», som ble nummer 14 i Eurovision Song Contest 1978. Med seieren i Melodifestivalen ble «Fångad i en dröm» Sveriges bidrag til Eurovision Song Contest 1981 i Dublin der den endte på en tiendeplass.

Bakgrunn
--------

«Fångad i en dröm» var én av fem deltakerlåter i svenske Melodifestivalen i Stockholm 21. februar 1981, og den ble fremført av Björn Skifs som tidligere hadde gjort stor suksess med låter som «Michelangelo», «Härligt, härligt men farligt, farligt» og ikke minst en coverversjon av «Hooked on a Feeling» som toppet den amerikanske Billboard-listen i april 1974.

Skifs hadde også deltatt i den svenske finalen en rekke ganger tidligere, og vant finalen i 1978 med «Det blir alltid värre framåt natten». Denne gangen vant han igjen, med låten «Fångad i en dröm» som han hadde skrevet med Bengt Palmers. Med seieren ble sangen Sveriges bidrag i den internasjonale finalen i Dublin 4. april samme år.

Da Skifs deltok tre år tidligere, hadde han truet med fremføre sangen på engelsk – i strid med reglene, som krevde at deltakerne måtte synge på sitt lands språk. Skifs ombestemte seg i siste liten, med det resultat at han glemte teksten på andre strofe og i stedet sang strofen på tullesvensk. Også Tomas Ledin som deltok for Sverige året før, samt musikkprodusentenn Stikkan Anderson kritiserte språkkravet og mente Norden aldri ville vinne så lenge språkregelen gjaldt. Også dette året gjentok Skifs sin frustrasjon over språkregelen og mente det burde komme en regelendring som lot artistene få synge på engelsk. Men i motsetning til i 1978, truet Skifs denne gang ikke med å opptre på engelsk.

I den internasjonale finalen var «Fångad av en dröm» den 20. og siste sangen ut på scenen – akkurat som «Det blir alltid värre framåt natten» hadde vært det i 1978. Under avstemningen fikk «Fångad av en dröm» til sammen 50 poeng, inkludert 12 poeng fra den franske juryen. Det svenske bidraget endte på en tiendeplass, samme plassering som året før.

Om sangen
---------

Sangen er en låt innen pop- og rockesjangeren, og ble opprinnelig skrevet til musikalen *Spök*. Da Sveriges Television spurte Palmers og Skifs om et bidrag til Melodifestivalen, sendte de «Fångad i en dröm» til konkurransen og brukte den senere i musikalen.

Teksten er en «advarsel» om at en risikerer å bli hengende etter i alt dersom en fantaserer og drømmer for mye i dagens realistiske og logikk-baserte samfunn. Teksten kan imidlertid leses som ironi, altså at dagens logikk-baserte samfunn ikke gir plass til drømmer, håp og eventyr. Sangteksten må også sees i sammenheng med at den var skrevet til musikalen *Spök* (norsk: spøkelse, spøkeri), som handlet om et popidol som måtte bo i sin avdøde slektnings hjemsøkte slott.

Den engelske tittelen er «Haunted by a Dream».

Listeplasseringer
-----------------

Sangen lå på Svensktoppen i syv uker i perioden 5. april–24. mai 1981. Den nådde en tredjeplass som høyeste plassering. Den tok seg også inn på den svenske singelisten 10. april 1981 og nådde en ellevteplass som høyeste plassering. Til sammen lå sangen tre uker på listen.

| Liste (1981) | Høyesteplassering |
| --- | --- |
| Sveriges flagg Sverige (Sverigetopplistan) | 11 |

Referanser
----------

1. ↑  «Björn Skifs – Fångad i en dröm». discogs.com. Besøkt 6. juni 2018.
2. ↑  «Björn Skifs – Haunted by a Dream». discogs.com. Besøkt 6. juni 2018.
3. ↑  «Blue Swede Hooked On A Feeling Chart History». *Billboard*. Besøkt 5. juni 2018.
4. ↑  Sweden, Sveriges Television AB, Stockholm,. «Melodifestivalen 1981». *svt.se* **(svensk)**. Besøkt 6. juni 2018.
5. ↑  Holmemo, Agnete Daae-Qvale (21. april 2009). «Da Björn Skifs glemte teksten». *NRK* **(norsk)**. Besøkt 30. juli 2017.
6. ↑  Thorsen, Øyvind (17. april 1980). «Joiken gir gjenlyd i Haag». *Aftenposten*. s. 16.
7. ↑  «Reprise», Ultan Macken, RTÉ Guide, 24. april 1981
8. ↑  «Eurovision Song Contest 1981». *eurovison.tv*. 2018. Besøkt 6. juni 2018.
9. ↑  «1981 - Björn Skifs - Fångad i en dröm | SvD». *SvD.se* **(svensk)**. Besøkt 6. juni 2018.
10. ↑  «Fångad i en dröm - lyrics - Diggiloo Thrush». *diggiloo.net* **(engelsk)**. Besøkt 6. juni 2018.
11. ↑  Spektra. «80-tals musikalen "Spök" återuppstår | SvD». *SvD.se* **(svensk)**. Besøkt 6. juni 2018.
12. ↑  «Haunted by a Dream - lyrics - Diggiloo Thrush». *diggiloo.net* **(engelsk)**. Besøkt 6. juni 2018.
13. ↑  ««Fångad i en dröm» av Björn Skifs». *NostalgiListan* **(svensk)**. Besøkt 6. juni 2018.
14. ↑  Hung, Steffen. ««Fångad i en dröm» – Björn Skifs». *swedishcharts.com*. Besøkt 6. juni 2018.

| Utmerkelser og prestasjoner |
| --- |
|
| Forgjenger :**«Just nu!» medTomas Ledin**

 | **Sveriges bidrag i Eurovision Song Contest**1981 | Etterfølger :**«Dag efter dag» medChips** |